Гакім Аладж’ювон

**Гакім Абдул Аладж’ювон** (;  21 студзеня 1963 году, Лагас, Нігерыя) — колішні нігерыйска-амэрыканскі баскетбаліст. Згуляў у Нацыянальнай баскетбольнай асацыяцыі 18 сэзонаў, у 17 зь якіх бараніў колеры «Г’юстан Рокетс», выйграўшы два чэмпіянаты НБА і двойчы стаўшы самым каштоўным гульцом фіналаў. Разглядаецца як адзін з найвялікшых цэнтравых у гісторыі.

## Кар’ера
У 1984 годзе ён быў абраны ў першым раўндзе драфту НБА пад першым агульным нумарам камандай «Г’юстан Рокетс», вышэй за такіх будучых зорак як то Майкл Джордан, Чарлз Барклі і Джон Стоктан. У сваім дэбютным сэзоне ў НБА гулец зьбіраў у сярэднім 20,6 пунктаў, рабіў 11,9 падбораў і 2,7 блёк-шоты. Разам з таварышам па камандзе Ралфам Сэмпсанам ствараў першую лінію, якая атрымала назву «Вежы-блізьнюкі». У другім сэзоне баскетбаліст зьбіраў 23,5 пунктаў, рабіў 11,5 падбораў і 3,4 блёк-шоты за гульню. Разам з камандай лёгка здабыў перамогу ў Заходняй канфэрэнцыі, перамогшы ў ейным фінале «Лос-Анджэлес Лэйкерз». Аднак у фінале НБА «Г’юстан» ня здолеў даць рады «Бостан Сэлтыкс», якія і сталі чэмпіёнамі. У сэзоне 1987—1988 гадоў Ралфа Сэмпсана абмянялі ў «Голдэн Стэйт Ўорыярз», а да сэзону 1988—1989 гадоў Аладж’ювон уважаўся бясспрэчным лідэрам каманды. У тым сэзоне ён стаў першым у лізе паводле падбораў (13,5), апярэдзіўшы Чарлза Барклі. Ён дапамог камандзе прабіцца ў плэй-оф, але там яна саступіла «Сіетл Супэрсонікс» у першым раўндзе.

Сэзон 1989—1990 гадоў быў для Г’юстана сапраўдным расчараваньнем. Каманда ледзь прабілася ў плэй-оф, прайграўшы ў першым раўндзе «Лос-Анджэлес Лэйкерз». Аладж’ювон быў лідэрам у лізе паводле падбораў (14,0), на гэты раз апярэдзіўшы Дэйвіда Робінсана, а таксама быў на вяршыні ў сьпісе гульцоў з найвялікшым паказьнікам блёк-шотаў. У тым сэзоне ён таксама аформіў квадрупл-дабл, стаўшы толькі трэцім гульцом у гісторыі НБА, які здолеў дамагчыся такога посьпеху. Пасьля некалькіх няўдалых сэзонаў каманду ачоліў Рудзі Там’янавіч. Пад ягоным кіраўніцтвам баскетбаліст палепшыў свае навычкі пасу і павялічыў колькасьць зьбіраных пунктаў. У 1994 годзе «Г’юстан» стаў чэмпіёнам НБА, ачолеўшы ў фінале супраціў «Нью-Ёрк Нікс», а Аладж’ювон цалкам перагуляў свайго суперніка Патрыка Юінга, стаўшы самым каштоўным гульцом фіналу НБА. У тым жа годзе ён таксама атрымаў узнагароды як самы найлепшы гулец НБА і стаў абарончым гульцом году лігі. Такім чынам, баскетбаліст стаў першым баскетбалістам, які нарадзіўся па-за межамі ЗША і атрымаў узнагароду найлепшага гульца сэзону.

У наступным годзе баскетбаліст выйграў свой другі чэмпіёнскі тытул НБА з «Рокетс». У сярэднім за сезон ён зьбіраў 27,8 пунктаў, рабіў 10,8 падбораў і 3,4 блёкі за гульню. У фінале Ўсходняй канфэрэнцыі каманда разграміла «Сан-Антоніё Спэрз», а Аладж’ювон цалкам дамінаваў над самым каштоўным гульцом сэзону Дэйвідам Робінсанам. У фінале НБА «Г’юстан» перамог «Арланда Мэджык», у тым ліку дзякуючы гульні баскетбаліста, які цалкам перагуляў маладога Шакіла О’Ніла і быў уганараваны чарговым званьнем самага каштоўнага гульца фіналу НБА. Пасьля двух чэмпіёнскіх гадоў гульня «Рокетс» пайшла ў заняд. У плэй-оф 1996 году каманда выбыла з гульні, саступіўшы «Сіетл Супэрсонікс», а зь вяртаннем Майкла Джордана ў НБА ягонае «Чыкага Булз» цалкам дамінавалі ў лізе да 1998 году. Другім і апошнім прафэсійным клюбам у кар’еры гульца быў «Таронта Рэптарз», да якой спартовец далучыўся ў 2001 годзе і за які згуляў толькі адзін сэзон, зьбіраючы ў сярэднім 7,1 пунктаў і робячы 6 падбораў за гульню, што было ягоным найніжэйшым паказьнікам у кар’еры.

## Крыніцы

Катэгорыя:Баскетбалісты ЗША
Катэгорыя:Нігерыйскія баскетбалісты